**Περίπτωση «MALL» στο Μαρούσι**

**Βαθειά Υπόκλιση στην Ασυλία του Κεφαλαίου να Αυθαιρετεί**

Στη σημερινή δημοτική Αρχή και την πλειοψηφία της στο ΔΣ έλαχε ο κλήρος να ολοκληρώσει το έργο των προκατόχων της για την αυθαίρετη κατασκευή και τώρα νομιμοποίηση του «μεγαλύτερου αυθαίρετου της Ευρώπης» ιδιοκτησίας **Lamda Development** ή αλλιώς **συμφερόντων Λάτση.** Αυτό έρχεται να επιβεβαιώσει η εισήγησήτης προς το σημερινό Δ.Σ., μέσω του αρμόδιου αντιδημάρχου **κ. Ρώτα,** για **θετική γνωμοδότηση** στη **Μελέτη Περιβαλλοντικών Επιπτώσεων** (ΜΠΕ) σχετική με την προσαρμογή του υπόψη μεγαθήριου **στις υποδείξεις - οδηγίες του** **ΣτΕ** και στις σχετικές νομοθετικές ρυθμίσεις των αστικών κυβερνήσεων. Πρόκειται, κυρίως, για το Ν.4269/2014 των **ΝΔ – ΠΑΣΟΚ**, τους Ν.4447/2017 (άρ.13, παρ.7) και 4495/2017 του **ΣΥΡΙΖΑ** και το **ΠΔ** της 24.2.2020 της **ΝΔ**.

Δεν πρέπει να παραλείψουμε και τις σχετικές Πράξεις της Διοίκησης, όπως:

* Η απόφαση της Διυπουργικής Επιτροπής Στρατηγικών Επενδύσεων (ΝΔ – ΠΑΣΟΚ), που αποφάσισε στη συνεδρίαση της 2.6.14 να αντιμετωπίσει το MALL ως «***νέα*** [!] ***στρατηγική επένδυση***» και να το εντάξει στις «fast track» επενδύσεις του Ν.3894/2010, με πρόσχημα «*εργασίες ενεργειακής αναβάθμισης*» του συγκροτήματος.
* Οι θετικές γνωμοδοτήσεις του ΚΕ.ΣΥ.ΠΟ.Θ.Α. επί ΣΥΡΙΖΑ (2017) και ΝΔ (2019).
* Η θετική εισήγηση (2017) της Διεύθυνσης Περιβαλλοντικής Αδειοδότησης του ΥΠΕΝ επί ΣΥΡΙΖΑ για την έγκριση της Στρατηγικής Μελέτης Περιβαλλοντικών Επιπτώσεων (**ΣΜΠΕ**) του Ειδικού Χωρικού Σχεδίου (**ΕΧΣ**) της περιοχής του Mall, έκτασης 232,6 στρ.

Τα αναφέρουμε αυτά για να δείξουμε ακόμη μια φορά, όπως πρόσφατα αναδείξαμε και στην περίπτωση της μετεγκατάστασης του **Καζίνο Πάρνηθας** στο Μαρούσι, ότι σύσσωμο το κρατικό σύστημα λειτουργεί με διαχρονική «συνέπεια» για να φτάσουμε σήμερα στην τελευταία πράξη του έργου «**Υπόθεση Τhe Mall Athens**». Μια ακόμη περίπτωση, από τις πιο εμβληματικές, που επιβεβαιώνει ότι το κυρίαρχο κριτήριο που καθοδηγεί τις πολιτικές αποφάσεις των κυβερνήσεων των αστικών κομμάτων είναι η ευημερία και μακροημέρευση των κερδών του κεφαλαίου, σε βάρος, πέραν των άλλων, και της ποιότητας ζωής του εργαζόμενου λαού.

**Και η Τοπική Διοίκηση;** Θα ρωτήσει κανείς.

Φυσικά έπαιξε κι’ αυτή το ρόλο τηςμε το δικό της «Δούρειο» τρόπο:

- Το **Περιφερειακό Συμβούλιο Αττικής**, γνωμοδότησε μεν αρνητικά για τη ΣΜΠΕ του ΕΧΣ (Οκτώβρης 2016) αλλά θαυμάστε το σκεπτικό της **Διοίκησης Δούρου**, σε αυθεντική ερμηνεία από την «**Αυγή**» της 22.10.16: Επιστράφηκε «*το προταθέν ειδικό χωρικό σχέδιο στο υπουργείο Περιβάλλοντος, ώστε* ***να ανασχεδιαστεί*** *με επισπεύδοντα και συμπράττοντα τον* ***Δήμο Αμαρουσίου***». Μοναδική της δηλαδή έγνοια όχι η ουσιαστική καταψήφιση της ΣΜΠΕ αλλά μια ακόμη πιο ενεργητική σύμπραξη της **Διοίκησης Πατούλη** στο όλο αντιλαϊκό εγχείρημα.

Αποτυπώνει, μάλιστα, ως εξής την πρόταση του τότε Αντιπεριφερειάρχη Βόρειου Τομέα κ. Καραμέρου: «*Σε αυτό το πλαίσιο προτείνει το προταθέν ειδικό χωρικό σχέδιο να επιστραφεί στο υπουργείο Περιβάλλοντος και “να μην υπάρξει δικαίωμα* ***νέας ή πρόσθετης δόμησης****”. Επίσης, έθεσε ζήτημα επιβολής* ***δεσμευτικών αντισταθμιστικών οφελών*** *και* ***συμπληρωματικών μέτρων και τελών*** *“για την αποκατάσταση του περιβαλλοντικού ισοζυγίου της πόλης με συγκεκριμένα έργα περιβαλλοντικού χαρακτήρα”».* Στοιχεία, δηλαδή, που είχαν ήδη μπει στον από κοινού σχεδιασμό για τη νομιμοποίηση του γιγαντιαίου αυθαίρετου.

- Αλλά για να μη τον αδικούμε, οφείλουμε να υπενθυμίσουμε ότι και σε σχέση με το **Δημοτικό Συμβούλιο Αμαρουσίου** αυτή ήταν και η «πολιτική γραμμή» της υπό την αιγίδα του κ. Πατούλη **διαπαραταξιακής Επιτροπής του ΔΣ** από το 2016 και μετά (**η Λαϊκή Συσπείρωση δεν συμμετείχε),** όπως είχε καταγγείλει η Λαϊκή Συσπείρωση και με σχετική ανακοίνωσή της στις 4.12.2016.

Ύστερα από όλα αυτά, με τη σημερινή της εισήγηση η Διοίκηση Αμπατζόγλου αισθάνεται πλέον ασφαλής για να πάρει σαφή θέση, αν και δεν το διατυπώνει ρητά, **υπέρ της έγκρισης της επίδικης ΜΠΕ** με την προσδοκία, και στη λογική των «τετελεσμένων», να κουκουλωθεί οριστικά η 17ετής περίοδος λαθροχειριών περί το Mall. Προβάλλει την «*εκτίμηση του δήμου ότι το έργο μπορεί να λειτουργήσει θετικά για το Δήμο Αμαρουσίου και τους κατοίκους του*» αρκεί «*κατά τη φάση λειτουργίας*» να υλοποιηθεί ένα ανέξοδο ευχολόγιο 21 επιμέρους προτάσεων, που άλλες μεν περιλαμβάνονται ήδη στην ΜΠΕ και άλλες θα τις επιζητούσε και ό ίδιος ο όμιλος!

Από την πλευρά μας, ως δημοτικοί σύμβουλοι του **ΚΚΕ** με τη **Λαϊκή Συσπείρωση,** δεν θα κουραστούμε να τονίζουμε ότι δεν πρέπει να περισσεύει χώρος για αυταπάτες. Σε συνθήκες καπιταλιστικών σχέσεων παραγωγής και ο πολεοδομικός σχεδιασμός είναι «εργαλείο» άσκησης πολιτικής στην υπηρεσία του κεφαλαίου. Στον καπιταλισμό, ο χωροταξικός σχεδιασμός δεν μπορεί να ικανοποιήσει τις διευρυμένες λαϊκές ανάγκες. Όποιος υποστηρίζει ότι οι όποιες πολεοδομικές κ.λπ. παρεμβάσεις αποτελούν κοινωνικά ουδέτερες τεχνοκρατικές διαδικασίες, που σε συνδυασμό με μια καλύτερη διαχείριση (για δήθεν άμεσα φιλολαϊκά αποτελέσματα) θα λύσουν ή και θα αμβλύνουν τα οξυμένα προβλήματα σε περιφερειακό ή τοπικό επίπεδο, καλλιεργεί αυταπάτες και αποπροσανατολίζει από το κύριο ζήτημα, που είναι σχεδιασμός από ποιον και για ποιον. Και υπάρχει πια συσσωρευμένη πείρα στο Μαρουσιώτικο λαό που αποδείχνει ότι ο σχεδιασμός αυτός σε συνθήκες καπιταλιστικού τρόπου παραγωγής **γίνεται από το κεφάλαιο για το κεφάλαιο** με το μάρμαρο να το πληρώνουν οι εργαζόμενοι.

Η **Λαϊκή Συσπείρωση** στο Μαρούσι έχει αναδείξει πλήθος τέτοιων περιπτώσεων, ανάμεσά τους και την περίπτωση του Mall. Ενός τερατουργήματος, που οι συνέπειές του είναι εμφανείς όχι μόνο για τις γειτονιές του Αγίου Θωμά και του Ψαλιδίου αλλά και για ολόκληρο το Μαρούσι και όχι μόνο: Στέρηση πολύτιμου ελεύθερου χώρου, κυκλοφοριακή συμφόρηση, επιδείνωση της ήδη φονικής ατμοσφαιρικής ρύπανσης, παραπέρα συμπίεση της τοπικής παραδοσιακής αγοράς.

Σύμφωνα με τα παραπάνω εμείς δεν πέφτουμε στην παγίδα να αντιπροτείνουμε μια άλλη χωροταξική προσέγγιση, μια βελτιωμένη, δήθεν, ΜΠΕ ούτε ξεπέφτουμε στη λογική του ξεπουλήματος δημόσιων χώρων έναντι αντισταθμιστικών, που παζαρεύουν κάποιοι με τον Όμιλο Λάτση. Δεν υποκύπτουμε στη «λογική» των τετελεσμένων και καλούμε το Μαρουσιώτικο λαό να κάνει το ίδιο. **Καταψηφίζουμε τη ΜΠΕ**, που και αυτή στόχο έχει να κατοχυρώσει τα κέρδη του Ομίλου σε βάρος του περιβάλλοντος και της ποιότητας ζωής της εργατικής τάξης, των λαϊκών στρωμάτων της περιοχής.